ধুলিয়ানে যেতে চেয়ে হাইকোর্টের দ্বারস্থ শুভেন্দু অধিকারী

কলকাতা: ওয়াকফ সংশোধনী আইনের প্রতিবাদের জেরে বিক্ষোভের পরিস্থিতি মুর্শিদাবাদ (Murshidabad) জেলার। এর মধ্যেই ওই জেলার ধুলিয়ানে (Dhuliyan) যেতে চান বিরোধী দলনেতা শুভেন্দু অধিকারী (Suvendu Adhikari)। তার জন্য হাইকোর্টের দ্বারস্থ হলেন তিনি।

শুভেন্দুর আইনজীবীর বক্তব্য, এই সময়ের মধ্যে অন্য দলের নেতানেত্রীরা সেখানে গিয়েছেন। শুভেন্দু যেতে চেয়ে পুলিশের অনুমতি চেয়ে আবেদন করেছিলেন। কিন্তু পুলিশ অনুমতি দেয়নি। আজ বুধবার দুপুরেই বিচারপতি তীর্থঙ্কর ঘোষের (Justice Tirthankar Ghosh) এজলাসে এই আবেদনের শুনানি।

এদিকে অন্য একটি মামলায় ধূলিয়ানে ঘরছাড়াদের জন্য ক্যাম্প করতে চেয়ে হাইকোর্টের দ্বারস্থ হয়েছে একটি সংগঠন। তাদের অভিযোগ, জেলাশাসক অনুমতি দিচ্ছেন না। বিচারপতি ঘোষের দৃষ্টি আকর্ষণ করলে আইনজীবীদের পাঠিয়ে দেওয়া হয় বিচারপতি অমৃতা সিনহার এজলাসে। কারণ জেলাশাসকের অনুমতির মামলা বিচারপতি সিনহার এজলাসে শুনানি হবে।

আরও পড়ুন: মুর্শিদাবাদে তদন্তকারী দল পাঠাচ্ছে মানবাধিকার কমিশন!

এদিকে মুর্শিদাবাদে তদন্তকারী দল পাঠাচ্ছে জাতীয় মানবাধিকার কমিশন (NHRC)। মানবাধিকার কমিশনের আইনি আইন বিভাগের সহকারী রেজিস্ট্রার ব্রিজবীর সিং মানবাধিকার কমিশনের ডিজিকে পাঠানো এক চিঠিতে জানানো হয়েছে, সোশ্যাল মিডিয়ার খবরে মুর্শিদাবাদে এক পরিবারের পিতা ও পুত্রের খুন হওয়ার কথা শোনা যাচ্ছে।

ওড়িশার কলিঙ্গ রাইটস ফোরামের (Kalinga Rights Forum) এক সদস্যের অভিযোগ, মুসলিম সম্প্রদায়ের গুন্ডারা মুর্শিদাবাদে দৌরাত্ম্য করে চলেছে এবং তাদের লক্ষ্য হিন্দু সম্প্রদায়ের মানুষ এবং তাদের সম্পদের ক্ষতিসাধান। অথচ মুর্শিদাবাদ জেলার পুলিশ কোনও উপযুক্ত ব্যবস্থা নেয়নি যার ফলে ওই অঞ্চল থেকে হিন্দুরা দলে দলে পালিয়ে যাচ্ছে। এমনকী ট্রাকে করে পলায়নরত হিন্দুদের উপরও হামলা চালাচ্ছে তারা। এই বিষয়ে জাতীয় মানবাধিকারের হস্তক্ষেপের আর্জি জানিয়েছেন অভিযোগকারী।